കാട്ടാന പശുവിനെ ചവിട്ടിക്കൊന്നു മറയൂര്: മറയൂര് മേഖലയില് കാട്ടാന ശല്യം അതിരൂക്ഷമായി. ടൗണിലെ പെട്രോള് പന്പിനു സമീപം കെട്ടിയിട്ടിരുന്ന പശുവിനെ കാട്ടാന ചവിട്ടിക്കൊന്നു. അഞ്ചുമാസം ഗര്ഭിണിയായ നാലു വയസുള്ള പശുവിനെയാണ് കാട്ടാന തുന്പികൈകൊണ്ട് അടിച്ചും ചവിട്ടിയും കൊന്നത്. ഇന്നലെ രാത്രി ഒന്നരയോടെയാണ് ആനയിറങ്ങിയത്. സമീപത്ത് മാതാളിപാറ ചന്ദ്രന്റെ കൃഷിത്തോട്ടത്തില് ഇറങ്ങിയ ഒറ്റയാന് വാഴകള് നശിപ്പിച്ചു. വര്ഷങ്ങളായി ഈ സ്ഥലത്ത് കന്നുകാലികളെ രാത്രി കെട്ടിയാടാറുണ്ട്. എന്നാല് ഇത് ആദ്യത്തെ സംഭവമാണ്. മറയൂര് കോളനിയിലും സമീപ പ്രദേശത്തും സ്ഥിരമായി എത്തുന്ന ഒറ്റയാനും കൂട്ടവും ജനങ്ങളുടെ സ്വൈര്യം കെടുത്തുകയാണ്. ചിന്നാര് വന്യജീവി സാങ്കേതത്തിനുള്ളില് നിന്നും കരിമുട്ടി വഴിയും ആദിവാസി പുനരധിവാസ കോളനി അതിര്ത്തി കടന്നുമാണ് ആനകള് എത്തുന്നത്. വനംവകുപ്പ് കാര്യമായ നടപടി സ്വീകരിക്കുന്നില്ലെന്ന് പ്രദേശവാസികള് പറയുന്നു. വര്ഷങ്ങളായി പ്രദേശത്ത ചുറ്റിക്കറങ്ങുന്ന ഒറ്റയാന് മുന്പ് പെട്രോള് പന്പിന് എതിര്വശത്ത് പെട്ടിക്കട നടത്തിവന്നിരുന്ന ഹബീബുള്ള, മാതാളിപാറ തോട്ടത്തില് കാവല്ക്കാരനായിരുന്ന സെബാസ്റ്റ്യന്, മറയൂര് ഇന്ദിരാനഗര് ആദിവാസി പുനരധിവാസ കോളനിയില് രജനി എന്നിവരെ കൊലപ്പെടുത്തിയിട്ടുണ്ട്. അന്ന് ശക്തമായ പ്രതിഷേധം ഉയര്ന്നപ്പോള് വനംവകുപ്പ് ആനകളെ ഓടിക്കാന് റാപ്പിഡ് റെസ്പോണ്സ് ടീം, ഫെന്സിംഗ് നിര്മാണം, ട്രഞ്ച് കുഴിക്കല് എന്നിങ്ങനെ ലക്ഷങ്ങള് മുടക്കി ഒട്ടേറെ പദ്ധതികള് നടപ്പാക്കിയെങ്കിലും പരിഹാരം കാണാന് കഴിഞ്ഞിട്ടില്ല.